4. การประกอบธุรกิจของแต่ละสายผลิตภัณฑ์

บริษัทดำเนินธุรกิจให้บริการสัญญาเช่ารถยนต์เพื่อการดำเนินงาน (Operating Lease)
ซึ่งเป็นสัญญาเช่าระยะเวลาตั้งแต่ 1 ปี ถึง 5 ปี โดยให้บริการแก่ลูกค้าประเภทองค์กร
และบริการให้เช่ารถยนต์ระยะสั้น (Short Term Rental) ตั้งแต่รายวัน ถึงรายเดือน
โดยให้บริการแก่ลูกค้าองค์กรและลูกค้าบุคคล
รวมทั้งบริษัทมีการให้บริการแบบครบวงจรด้วยรถยนต์ที่ได้มาตรฐาน และมีรถยนต์ให้เลือกหลายรุ่น
หลายขนาด มากกว่า 6,000 คัน

ทั้งนี้
วัตถุประสงค์ของลูกค้าที่จะใช้ประโยชน์จากการเช่าเพื่อการดำเนินงานนั้นแตกต่างไปจากการซื้อ
เช่าซื้อและเช่าทางการเงิน กล่าวคือ
การเช่าเพื่อการดำเนินงานลูกค้าต้องการใช้สินทรัพย์เป็นการชั่วคราวและไม่ต้องการเป็นเจ้าของทรัพย์สิน
และเพื่อลดภาระค่าใช้จ่ายในการบำรุงรักษาและซ่อมแซม
รวมถึงภาระหน้าที่ของค่าใช้จ่ายที่เกี่ยวกับรถยนต์ เช่น ค่าภาษีที่เกี่ยวข้อง และค่าประกันภัยรถยนต์
เป็นต้น อีกทั้งยังเป็นการลดภาระทางด้านการเงิน
โดยที่ลูกค้าไม่ต้องลงทุนจ่ายเงินก้อนหรือวางเงินดาวน์เพื่อซื้อรถยนต์
และไม่มีภาระในการจัดหาวงเงินกู้และหลักประกันต่างๆ นอกจากนั้นแล้ว
การทำสัญญาเช่าเพื่อการดำเนินงานยังมีผลประโยชน์ทางภาษีสำหรับนิติบุคคล
เหตุผลดังกล่าวจึงทำให้สัญญาเช่ารถยนต์เพื่อการดำเนินงานเป็นที่นิยมของลูกค้ามากขึ้น
และบริษัทเชื่อว่าธุรกิจการให้เช่ารถเพื่อการดำเนินงานจะมีแนวโน้มการเติบโตที่ดีต่อไป
บริษัทจึงมุ่งเน้นให้บริการเฉพาะการให้เช่าเพื่อการดำเนินงาน และการให้เช่าระยะสั้นเท่านั้น

3.  

4.  1.  ลักษณะของบริการ

        1. บริการสัญญาเช่ารถยนต์เพื่อการดำเนินงาน (Operating Lease)

  บริการสัญญาเช่ารถยนต์เพื่อการดำเนินงาน เป็นสัญญาเช่าที่มีระยะเวลาการเช่าตั้งแต่ 1 ปี ถึง
  5 ปี กลุ่มลูกค้าจะเป็นนิติบุคคลทั้งขนาดกลางและขนาดใหญ่ บริษัทข้ามชาติ
  หน่วยงานราชการและรัฐวิสาหกิจ
  ที่มีความต้องการใช้บริการยานพาหนะควบคู่ไปกับบริการเสริมครบวงจร
  เพื่อเป็นการลดภาระและค่าใช้จ่ายที่ไม่จำเป็นในการบริหารและจัดการยานพาหนะ
  โดยลูกค้าสามารถเลือกยี่ห้อและรุ่นของรถยนต์ รวมถึงอุปกรณ์เสริมต่างๆ ได้ตามความต้องการ

  โดยก่อนการส่งมอบรถยนต์ให้ลูกค้า
  บริษัทจะตรวจเช็คสภาพรถยนต์และทำประกันภัยรถยนต์ชั้นหนึ่งซึ่งมีบริษัทเป็นผู้รับผลประโยชน์
  นอกจากนี้ลูกค้าสามารถเลือกใช้การบริการหลังการขายต่างๆ ได้ เช่น
  การจัดการซ่อมบำรุงรถยนต์ และการบริการรถยนต์ทดแทนชั่วคราว
  ในส่วนของกรรมสิทธิ์ในรถยนต์ที่ให้เช่านั้นจะยังคงเป็นของบริษัทเมื่อหมดสัญญาเช่า

  บริษัทมีนโยบายเก็บเงินมัดจำ เป็นการประกันการเช่ารถยนต์โดยเฉลี่ยประมาณ 3
  เดือนของราคาค่าเช่า อย่างไรก็ตาม บริษัทมิได้เก็บเงินมัดจำกับลูกค้าทุกราย
  ทั้งนี้จะขึ้นอยู่กับฐานะทางการเงินและเครดิตของลูกค้าแต่ละราย
  และในกรณีที่ลูกค้าค้างชำระค่าเช่าเป็นระยะเวลาติดต่อกัน 3 เดือนขึ้นไป
  บริษัทจะดำเนินการยึดรถยนต์ที่ให้เช่าคืน และเรียกเก็บค่าใช้จ่ายต่างๆ ตามที่ระบุไว้ในสัญญา

2. บริการให้เช่าระยะสั้น (Short Term Rental)

  บริการให้เช่ารถยนต์ระยะสั้น ได้แก่ สัญญาเช่ารายวัน รายสัปดาห์ และรายเดือน
  บริษัทเน้นกลุ่มลูกค้าปัจจุบันที่ใช้บริการเช่าเพื่อการดำเนินงานกับบริษัทอยู่แล้วซึ่งมีความต้องการเช่าระยะสั้นเพิ่มเติม
  รวมถึงการให้บริการแก่ลูกค้าอื่นๆ ทั่วไปทั้งบุคคลธรรมดาและนิติบุคคล
  ลูกค้าสามารถเลือกใช้บริการรถยนต์ที่มีให้เลือกอย่างหลากหลาย ตามขนาดของเครื่องยนต์
  และประเภทของการใช้งาน

  โดยบริษัทจะเก็บค่าเช่าล่วงหน้าจากลูกค้าเต็มจำนวน และเงินประกันการเช่ารถยนต์
  ซึ่งการเก็บเงินประกันการเช่ารถยนต์จะขึ้นอยู่กับคุณสมบัติของลูกค้า
  และประเภทของรถยนต์ที่ลูกค้าต้องการเช่า
  ในกรณีที่ลูกค้าไม่ประสงค์จะชำระเงินประกันการเช่ารถยนต์ ลูกค้าสามารถหาบุคคลมาค้ำประกัน
  และชำระเงินมัดจำแทนได้ หากลูกค้าผิดนัดชำระค่าเช่าเกิน 3 วัน
  บริษัทจะดำเนินการยึดรถยนต์ที่ให้เช่าคืน รวมถึงเรียกเก็บค่าใช้จ่ายต่างๆ ตามที่ระบุในสัญญา

  ทั้งนี้ บริษัท มีรายได้หลักจากการดำเนินงาน 2 ส่วน คือ รายได้จากค่าเช่ารถยนต์
  และรายได้จากการขายรถยนต์ที่หมดสัญญาเช่า
  โดยรายได้จากค่าเช่ารถยนต์จะได้รับจากการกำหนดอัตราค่าเช่าคงที่ตลอดอายุของสัญญาเช่า
  ซึ่งการกำหนดอัตราค่าเช่าจะพิจารณาจากมูลค่าที่ได้จากการขายรถยนต์ที่คาดว่าจะได้รับในอนาคตมาประกอบการคำนวณค่าเช่าด้วย

  บริษัทมีนโยบายจำหน่ายรถยนต์เมื่อหมดสัญญาเช่า
  โดยขายปลีกให้แก่ผู้ซื้อรถยนต์โดยตรงภายใต้การจำหน่ายของบริษัทย่อยซึ่งจะได้ราคาขายที่ดีกว่าการขายส่ง
  สำหรับการตัดสินใจว่าจะขายรถยนต์ที่หมดสัญญาเช่าหรือไม่นั้น บริษัทจะพิจารณาจากปัจจัยต่างๆ
  อาทิ ปริมาณรถยนต์คงเหลือของบริษัท สภาพรถยนต์ อายุการใช้งาน มูลค่าซ่อมแซม
  และระยะเวลาในการซ่อมแซม หากตัดสินใจขาย
  บริษัทจะซ่อมแซมรถยนต์ก่อนการขายเพื่อให้ได้ราคาที่สูงขึ้น
  โดยการตั้งราคาขายนั้นบริษัทจะพิจารณาจากราคารถยนต์ใช้แล้วในตลาด

  นอกจากการให้บริการจัดหารถยนต์ดังกล่าวแล้ว บริษัทได้ตระหนักในคุณค่าของลูกค้า
  การบริการจึงเป็นอีกปัจจัยหนึ่งซึ่งบริษัทให้ความสำคัญเป็นอย่างมาก
  ทั้งนี้เพื่อเป็นการเพิ่มมูลค่าของการให้บริการที่ครบวงจรและเพื่อให้ลูกค้าได้รับบริการที่ดีที่สุด ดังนี้

1.  บริการลูกค้าสัมพันธ์

  เจ้าหน้าที่แผนกลูกค้าสัมพันธ์ ให้คำแนะนำด้านการบริการ รับข้อเสนอแนะ คำติชมจากลูกค้า
  เพื่อหาแนวทางที่เหมาะสมและสอดคล้องกับความต้องการใช้รถยนต์ของลูกค้า
  เพื่อให้ลูกค้าใช้บริการรถยนต์ได้อย่างมีประสิทธิภาพภายใต้ต้นทุนที่เหมาะสม
  รวมถึงให้ความรู้ด้านการบริหารการเงินและผลประโยชน์ทางภาษีที่ลูกค้าจะได้รับสำหรับการเช่า
  (Operating Lease)
  นอกจากนี้เจ้าหน้าที่ยังทำหน้าที่สำรวจความพึงพอใจของลูกค้าเพื่อนำมาปรับปรุงการบริการ
  โดยมีจุดมุ่งหมายคือความพึงพอใจสูงสุดของลูกค้า

2.  บริการศูนย์ประสานงาน ตลอด 24 ชั่วโมง

  บริษัทมีทีมงานซึ่งจะช่วยประสานงาน และให้คำแนะนำ
  พร้อมทีมช่างฉุกเฉินและรถซ่อมบำรุงเคลื่อนที่ ซึ่งพร้อมออกให้ความช่วยเหลือ ณ จุดเกิดเหตุ
  พร้อมบริการรถลากจูง ในเขตกรุงเทพฯ และปริมณฑลทุกวัน

3.  บริการซ่อมบำรุงและตรวจเช็คสภาพตามระยะ

  บริษัทมีบริการซ่อมบำรุง และตรวจเช็คสภาพรถตลอดอายุการใช้งานตามสัญญาเช่า ด้วย
  Preventive Maintenance Program จึงสามารถบริการลูกค้าได้อย่างรวดเร็ว ทันใจ
  ถูกต้อง และแม่นยำ เพื่อให้ลูกค้าได้ใช้รถที่มีประสิทธิภาพสูงสุด
  และมีความปลอดภัยในการขับขี่มากที่สุด
  โดยบริษัทมีนโนบายที่จะตรวจเช็คสภาพรถก่อนการส่งมอบลูกค้าและหลังการซ่อมตัวถังทุกครั้ง
  และบริษัทยังมีนโยบายในการซ่อมบำรุงและตรวจเช็คสภาพรถตามมาตรฐานของผู้ผลิต
  โดยมีศูนย์บริการซ่อมบำรุงและตรวจเช็คสภาพตามระยะ ที่สำนักงานใหญ่ถนนพระราม 3
  และสาขาอโศก รวมถึงศูนย์บริการของบริษัทตามจุดต่างๆ
  และศูนย์บริการที่มีสัญญากับบริษัทมากกว่า 800 แห่งทั่วราชอาณาจักร

4.  บริการด้านการทำประกันภัยบุคคลที่สาม และประกันภัยรถยนต์

  บริษัทจะรับภาระในการทำประกันภัยบุคคลที่สาม พร้อมจัดส่งให้ถึงมือลูกค้า
  และทำประกันภัยรถยนต์ประเภท 1 กับบริษัทประกันภัยที่มีชื่อเสียงสำหรับรถยนต์ทุกคัน

5.  บริการรถทดแทนกรณีเกิดอุบัติเหตุหรือสูญหาย

  กรณีรถยนต์เช่าเกิดอุบัติเหตุ หรือสูญหาย
  บริษัทมีบริการรถทดแทนให้กับลูกค้าตามเงื่อนไขที่ระบุไว้ในสัญญาเช่า

  ธุรกิจสนับสนุนการให้บริการเช่ารถยนต์

  ธุรกิจรับซื้อ และจำหน่ายรถยนต์ใช้แล้ว

  นอกเหนือจากการให้บริการเช่ารถยนต์ทั้งสัญญาเช่าเพื่อการดำเนินงานและสัญญาเช่าระยะสั้น
  ซึ่งเป็นธุรกิจหลักของบริษัทดังที่กล่าวมาแล้ว
  บริษัทมีการดำเนินธุรกิจสนับสนุนการให้บริการเช่ารถยนต์ คือ
  การรับซื้อและจำหน่ายรถยนต์ใช้แล้ว ซึ่งดำเนินการโดยบริษัทย่อย คือ บริษัท กรุงไทย
  ออโตโมบิล จำกัด (“กรุงไทย ออโตโมบิล”) ภายใต้ชื่อศูนย์ “โตโยต้า กรุงไทย ยูสคาร์”
  ซึ่งปัจจุบันมีศูนย์จำหน่าย 3 แห่ง โดยแห่งแรก สาขากาญจนาภิเษก ตั้งอยู่บนถนนกาญจนาภิเษก
  เขตบางแค กรุงเทพฯ แห่งที่สอง สาขาศรีนครินทร์ ตั้งอยู่บนถนนศรีนครินทร์ เขตประเวศ
  กรุงเทพฯ และแห่งที่สาม สาขาเกษตร ตั้งอยู่บนถนนพหลโยธิน เขตบางเขน กรุงเทพฯ

  โดยกรุงไทย ออโตโมบิล ได้เข้าร่วมโครงการกับ บริษัท โตโยต้า มอเตอร์ ประเทศไทย จำกัด
  (“โตโยต้า ประเทศไทย”) ผู้ผลิตและจำหน่ายรถยนต์โตโยต้าในประเทศไทย
  ในโครงการโตโยต้า ชัวร์ (Toyota Sure Program)
  ซึ่งเป็นโครงการจำหน่ายรถยนต์โตโยต้าใช้แล้วภายใต้รูปแบบและการบริหารงานที่ได้รับคำแนะนำและความช่วยเหลือด้านต่างๆ
  จากโตโยต้าประเทศไทย เช่น การรับประกันสภาพรถยนต์ใช้แล้วที่จำหน่ายไปโดยโตโยต้า
  ประเทศไทย เป็นเวลา 1 ปี หรือ ระยะทาง 20,000 กิโลเมตร
  การจัดหาสินค้าคงคลังและช่องทางการจำหน่าย การช่วยเหลืองบประมาณในด้านการตลาด
  การนำระบบงานและเทคโนโลยีต่างๆ ที่ใช้ในต่างประเทศมาสนับสนุน
  ซึ่งโครงการดังกล่าวประสบความสำเร็จอย่างมากในหลายประเทศทั่วโลก เช่น สหรัฐอเมริกา
  ญี่ปุ่น เป็นต้น โดยนอกเหนือจากรถยนต์ในโครงการโตโยต้า ชัวร์ แล้ว กรุงไทย ออโตโมบิล
  ยังสามารถจำหน่ายหรือรับซื้อรถยนต์ใช้แล้วอื่นๆ ได้ทุกยี่ห้อ มิได้จำกัดเพียงแค่ยี่ห้อโตโยต้าเท่านั้น

  4.2 การตลาดและภาวะการแข่งขัน

3.  

4.  2.  1.  ลักษณะลูกค้าและกลุ่มลูกค้าเป้าหมาย

  ลักษณะลูกค้าและกลุ่มลูกค้าเป้าหมายของบริษัทส่วนใหญ่เป็นบริษัทเอกชน หน่วยงานราชการ
  และรัฐวิสาหกิจที่ต้องการเช่ารถยนต์ในระยะเวลาไม่เกิน 5 ปี
  ในขณะเดียวกันลูกค้าบุคคลจะเน้นการเช่ารถระยะสั้น รายวัน รายสัปดาห์ หรือรายเดือน
  โดยในปี 2555 บริษัทมีสัดส่วนลูกค้าที่เช่ารถยนต์เพื่อการดำเนินงาน ประมาณร้อยละ 94
  และเช่ารถยนต์ระยะสั้น ประมาณร้อยละ 6 ของรายได้จากค่าเช่ารถยนต์รวม

[TABLE]

4.2.2 กลยุทธ์และศักยภาพในการแข่งขัน

  1. บริษัทมีชื่อเสียงในการดำเนินธุรกิจให้เช่ารถยนต์
  เนื่องจากบริษัทได้ก่อตั้งและให้บริการเช่ารถยนต์แก่ลูกค้ามาเป็นระยะเวลานาน
  จึงนับเป็นผู้บริการให้เช่ารถยนต์ครบวงจรรายใหญ่ที่สุดแห่งหนึ่งในประเทศไทยที่เน้นบริการให้เช่าทั้งแบบสัญญาเช่าเพื่อการดำเนินงานและสัญญาเช่าระยะสั้น

2.  ผู้บริหารมีความความสัมพันธ์ที่ดีกับลูกค้า เนื่องจากมีประสบการณ์ในธุรกิจมานาน
    ทำให้มีฐานลูกค้าจำนวนมาก จึงทำให้โอกาสในการเพิ่มบริการให้เช่ารถยนต์มากขึ้น
    รวมถึงการกระจายความเสี่ยงโดยไม่มีการพึ่งพิงลูกค้ารายใดรายหนึ่ง

  3. เสนอบริการครบวงจรและมีคุณภาพระดับชั้นเยี่ยม

  บริษัทเน้นสร้างความประทับใจให้กับลูกค้า
  และตอบสนองทุกระดับความต้องการของลูกค้าโดยบริษัทจะจัดซื้อรถยนต์
  ตามความต้องการของลูกค้าแต่ละราย และเพื่อเป็นการสร้างมูลค่าเพิ่มให้กับการบริการ
  บริษัทได้จัดทำประกันรถยนต์ชั้น 1
  กับบริษัทประกันภัยที่มีชื่อเสียงให้กับรถยนต์ทุกคันและรับผิดชอบค่าใช้จ่ายเกี่ยวกับรถยนต์ เช่น
  ค่าซ่อมแซม ค่าต่อทะเบียน เป็นต้น นอกจากนี้บริษัทมีบริการหลังการขายที่ครบวงจร เช่น
  การจัดการซ่อมบำรุง การบริการรถยนต์ทดแทน โดยมีศูนย์ซ่อมบำรุงและตรวจเช็คสภาพมากกว่า
  800 แห่งทั่วราชอาณาจักร นอกจากนี้บริษัทยังมีบริการเสริม และกิจกรรมอื่นๆ
  ที่ช่วยให้ผู้เช่าได้รับความรู้ และสิทธิประโยชน์จากการเช่าสูงสุด
  ซึ่งไม่สามารถได้รับจากการจัดหารถยนต์แบบอื่น หรือ จากผู้ให้เช่ารายอื่น เช่น
  จัดอบรมขับขี่อย่างปลอดภัย และจัดกิจกรรมเยี่ยมชมโรงงานผู้ผลิตรถยนต์ให้แก่ลูกค้า

  4. เนื่องจากการที่บริษัทมีจำนวนรถยนต์ให้เช่ามากกว่า 6,000 คัน
  ทำให้บริษัทมีการประหยัดจากขนาด (Economy of Scale) เช่น
  บริษัทมีอำนาจในการต่อรองราคาและสามารถประหยัดต้นทุนในการจัดหารถยนต์ อะไหล่รถยนต์
  อัตราดอกเบี้ย นอกจากนี้บริษัทยังสามารถประหยัดค่าใช้จ่ายในการดำเนินงานบางส่วน เช่น
  การใช้ประโยชน์จากบุคลากรในส่วนงานสนับสนุนต่อจำนวนรถได้มากขึ้น เป็นต้น

  5. บริษัทมีศูนย์บริการเป็นของตนเอง
  จึงมีช่างที่มีความรู้ความสามารถสำหรับการให้บริการและให้ความรู้แก่ผู้เช่า
  นอกจากนี้ช่างของบริษัทสามารถประมาณการค่าซ่อมบำรุงได้อย่างมีประสิทธิภาพ
  ทำให้สามารถลดต้นทุนการซ่อมบำรุงของบริษัท

  6. เพิ่มงบประมาณด้านการตลาด

  บริษัทเห็นถึงความสำคัญของกลยุทธ์ด้านการตลาด
  จึงได้มุ่งเน้นในการโฆษณาและประชาสัมพันธ์ผ่านสื่อต่างๆ เช่น แผ่นพับ นิตยสาร เป็นต้น
  เพื่อเป็นการสร้างภาพลักษณ์ของบริษัทและผลิตภัณฑ์ ให้เป็นที่รู้จักกันอย่างแพร่หลาย

7.  ส่งเสริมให้ความรู้ถึงประโยชน์ของการเช่ารถยนต์เพื่อการดำเนินงานและแบบสัญญาเช่าซื้อ

  โดยบริษัทให้ความสำคัญในการฝึกอบรมพัฒนาความรู้ให้แก่พนักงานอย่างสม่ำเสมอ
  เพื่อให้สามารถให้ความรู้ด้านการบริหารการเงินและผลประโยชน์ทางภาษีที่ลูกค้าได้รับสำหรับการเช่ารถยนต์เพื่อการดำเนินงาน
  และอธิบายความแตกต่างของธุรกิจทั้งสองประเภทดังกล่าว

  4.2.3 นโยบายการกำหนดราคา

  สำหรับการกำหนดค่าเช่ารถยนต์ ขึ้นอยู่กับปัจจัยหลายอย่าง อาทิ ประเภท ยี่ห้อ
  และรุ่นของรถยนต์ รวมถึงสภาพคล่องในการขายรถยนต์ภายหลังจากสัญญาเช่าหมดอายุลง
  อย่างไรก็ตามบริษัทมีนโยบายในการเสนอค่าเช่าในอัตราที่ชัดเจนและเหมาะสม
  โดยพิจารณาปัจจัยหลักต่างๆ ดังนี้

1.  ต้นทุนทางการเงินและการดำเนินงานของบริษัท

2.  ฐานะทางการเงินที่มั่นคงและลักษณะธุรกิจของลูกค้า เช่น หน่วยงานราชการและรัฐวิสาหกิจ
    บริษัทข้ามชาติ และขนาดของธุรกิจ เพื่อพิจารณาถึงความเสี่ยงที่อาจจะมีในการชำระค่าเช่า

3.  วัตถุประสงค์การใช้รถยนต์ของลูกค้า ระยะเวลาที่ต้องการเช่า และประเภทผู้ขับขี่
    เพื่อประมาณราคาและสภาพของรถยนต์เมื่อหมดสัญญาเช่ากับบริษัท

4.  สภาพคล่องในการจำหน่ายซึ่งขึ้นกับคุณสมบัติและลักษณะของยานพาหนะ เช่น ประเภท ยี่ห้อ รุ่น
    อุปกรณ์เสริมต่างๆ ราคาตลาด

5.  ค่าใช้จ่ายในการซ่อมบำรุง

6.  ขอบเขตการให้บริการเสริมอื่นๆ เช่น ความต้องการรถยนต์ทดแทน
    และลักษณะของกรมธรรม์ประกันภัย

    4.2.4 ช่องทางการจำหน่าย

  เนื่องจากบริษัทให้ความสำคัญต่อการให้บริการแก่ลูกค้าด้วยการเน้นสร้างความสัมพันธ์ที่ดีระหว่างบริษัทและลูกค้า
  บริษัทจึงได้มุ่งเน้นช่องทางการจำหน่ายโดยติดต่อลูกค้าทุกรายโดยตรง
  ซึ่งฝ่ายการตลาดจะทำหน้าที่รับผิดชอบในการดูแลลูกค้าและหาลูกค้าใหม่
  โดยมีช่องทางการจำหน่ายดังนี้

1.  ติดต่อลูกค้าโดยตรงเพื่อเสนอบริการให้เช่ารถยนต์แก่ลูกค้า

  เจ้าหน้าที่การตลาดรับผิดชอบในการหาลูกค้า โดยจะหารายชื่อจากแหล่งต่างๆ เช่น นิตยสาร
  อินเทอร์เน็ต และทำการวิเคราะห์ฐานะการเงินและผลการดำเนินงานเบื้องต้น
  หากลูกค้ามีศักยภาพในการเช่า
  เจ้าหน้าที่การตลาดจะติดต่อลูกค้าโดยตรงเพื่อขอนัดนำเสนอบริการ หากลูกค้ามีความสนใจ
  เจ้าหน้าที่จะทำการเจรจาต่อรองอัตราค่าเช่า และเงื่อนไขต่างๆ
  สำหรับลูกค้าเก่าเจ้าหน้าที่จะติดต่อเพื่อเสนอบริการทดแทนสัญญาเก่า
  ก่อนสัญญาบริการจะครบกำหนด 4 เดือน

2.  การแนะนำจากลูกค้าเดิม และโฆษณาผ่านสื่อ

  โดยส่วนใหญ่ลูกค้าใหม่ของบริษัทจะมาจากการแนะนำของลูกค้าเดิมที่มีความประทับใจในการให้บริการของบริษัทและมีการใช้โฆษณาผ่านสื่อ
  ซึ่งทำให้ลูกค้าได้รู้จักถึงงานบริการรถเช่ามากขึ้น
  ซึ่งถือเป็นช่องทางในการเข้าถึงลูกค้าได้อีกช่องทางหนึ่ง

4.2.5 ภาวะการแข่งขันและแนวโน้มอุตสาหกรรม

  ปัจจุบัน บริษัทในประเทศไทยที่ประกอบธุรกิจให้เช่ารถยนต์สามารถแบ่งออกได้เป็น 2 ประเภท
  ได้แก่บริษัทที่ประกอบธุรกิจหลักโดยให้เช่ารถยนต์แบบสัญญาเช่าทางการเงิน (Financial
  Lease) และเช่าซื้อ (Hire Purchase)
  และบริษัทที่ประกอบธุรกิจหลักโดยให้เช่ารถยนต์เพื่อการดำเนินงาน (Operating Lease)
  โดยจะมีการให้บริการเสริมที่ครบวงจรควบคู่ไปกับการให้เช่ารถยนต์

  การประกอบธุรกิจให้เช่ารถยนต์แบบสัญญาเช่าทางการเงิน (Financial Lease) และเช่าซื้อ
  (Hire Purchase)
  นั้นเป็นการให้สินเชื่อโดยที่ลูกค้าตกลงทำสัญญาและตกลงจ่ายชำระค่างวดให้กับผู้ประกอบการ
  โดยลูกค้าสามารถครอบครองและใช้ทรัพย์สินนั้นได้
  และสัญญาระบุว่าลูกค้ามีสิทธิเลือกที่จะซื้อทรัพย์สินได้ หรือ
  สัญญาระบุว่ากรรมสิทธิ์ในทรัพย์สินจะโอนไปให้ลูกค้าต่อเมื่อลูกค้าได้จ่ายชำระค่างวดครบถ้วนตามสัญญาแล้ว
  ผู้ประกอบการด้านนี้ส่วนใหญ่จะเป็นสถาบันการเงิน บริษัทในเครือของผู้ผลิตและจำหน่ายรถยนต์
  และบริษัทให้เช่าซื้อลีสซิ่งทั่วไป
  ซึ่งผู้ประกอบการในด้านนี้ไม่ใช่คู่แข่งโดยตรงของบริษัทแม้ว่าการดำเนินธุรกิจจะใกล้เคียงกัน
  เนื่องจากมีกลุ่มลูกค้าเป้าหมายที่แตกต่างกัน และมีกลยุทธ์ทางการตลาดที่แตกต่าง
  โดยเฉพาะอย่างยิ่งมีการใช้กลยุทธ์ด้านราคา และอัตราดอกเบี้ย เป็นหลัก

  สำหรับการประกอบธุรกิจให้เช่ารถยนต์เพื่อการดำเนินงาน (Operating Lease)
  นั้นเป็นสัญญาเช่าที่ให้สิทธิลูกค้าใช้ทรัพย์สินได้
  และสามารถบอกเลิกสัญญาได้เมื่อไม่มีความต้องการใช้ทรัพย์สินนั้นอีก
  โดยผู้ให้เช่าจะเป็นผู้รับผิดชอบในค่าบำรุงรักษาทรัพย์สินที่ให้เช่าเอง
  และเมื่อสิ้นสุดสัญญาเช่าแล้วผู้ให้เช่าสามารถนำทรัพย์สินดังกล่าวออกให้ผู้อื่นเช่าได้อีก
  กลยุทธ์ทางการตลาดที่ใช้จะเน้นทางด้านคุณภาพของบริการเป็นหลัก
  ซึ่งบริษัทดำเนินธุรกิจให้เช่ารถยนต์เพื่อการดำเนินงานเป็นธุรกิจหลัก
  ปัจจุบันผู้ประกอบการในธุรกิจให้เช่ารถยนต์มีจำนวนมาก แต่ส่วนใหญ่จะเป็นการให้เช่ารายวัน
  หรือรายสัปดาห์ซึ่งไม่ใช่คู่แข่งโดยตรง เนื่องจากกลุ่มเป้าหมายลูกค้าจะเป็นนักท่องเที่ยว
  ซึ่งหากจะเปรียบเทียบกับกลุ่มลูกค้าของบริษัทที่จะเน้นทางด้านลูกค้าองค์กรเป็นหลัก

  สำหรับแนวโน้มธุรกิจให้เช่ารถยนต์ในปี 2556
  อ้างอิงข้อมูลจากประเด็นเศรษฐกิจและแนวโน้มจาก บริษัท ศูนย์วิจัยกสิกรไทย จำกัด
  ซึ่งประมาณการเศรษฐกิจไทยในปี 2556 โดยคาดว่าน่าจะมีโอกาสขยายตัวร้อยละ 5
  ซึ่งธุรกิจรถยนต์เช่าก็จะได้รับอนิสงค์จากการขยายตัวดังกล่าว
  โดยแรงขับเคลื่อนการขยายตัวเศรษฐกิจที่สำคัญได้แก่ การส่งออกที่กลับสู่เส้นทางการฟื้นตัว
  การใช้จ่ายและการลงทุนของภาครัฐ
  รวมถึงการใช้จ่ายของภาคเอกชนที่ขยายตัวต่อเนื่องโดยเข้าสู่ระดับที่เป็นปกติมากขึ้น
  โดยยังคาดว่าจะมีปัจจัยเสี่ยงที่ต้องจับตามองจากต่างประเทศที่อาจส่งผลต่อเม็ดเงินของภาครัฐในการขับเคลื่อนเศรษฐกิจภายในประเทศ
  เช่น มาตรการรัดเข็ดขัดทางการคลังของสหรัฐอเมริกา หรือ วิกฤตหนี้ยูโรโซนเป็นต้น 

  จากที่กล่าวมาข้างต้น บริษัทฯ ยังมองว่าธุรกิจให้เช่ารถยนต์ และธุรกิจจำหน่ายรถยนต์ใช้แล้ว
  ยังคงสามารถเติบโตได้อย่างต่อเนื่องตามการคาดการณ์ทางเศรษฐกิจภายในประเทศ
  ที่ยังมีแนวโน้มขยายตัวอย่างต่อเนื่องจากปีก่อน โดยปัจจัยในด้านของราคาน้ำมัน ภาวะเงินเฟ้อ
  อัตราดอกเบี้ย ยังคงเป็นปัจจัยที่มีผลต่อการตัดสินใจของผู้บริโภค
  รวมถึงนโยบายการเลือกใช้รถยนต์ของหน่วยงานของภาครัฐและภาคเอกชนต่างๆ
  ที่มีแนวโน้มปรับเปลี่ยนจากการซื้อเป็นการเช่าเพื่อกำหนดต้นทุนการบริหารให้แน่นอน
  ซึ่งปัจจัยดังกล่าวจึงมีส่วนกระตุ้นให้ผู้บริโภคตัดสินใจเช่ารถยนต์มากขึ้น ในขณะเดียวกันบริษัทฯ
  ยังคาดการณ์ว่าการแข่งขันทางด้านราคาเช่ารถยนต์ยังคงมีอยู่
  บริษัทจึงได้เตรียมความพร้อมสำหรับการแข่งขันในทุกด้าน
  และยังคงยึดมั่นที่จะรักษาความเจริญเติบโตของบริษัทอย่างต่อเนื่องและมีเสถียรภาพโดยเน้นการให้บริการอย่างมีประสิทธิภาพเพื่อสร้างความไว้วางใจ
  และประโยชน์สูงสุดให้กับลูกค้า

  สำหรับแนวโน้มการจำหน่ายรถยนต์ใช้แล้ว
  ซึ่งเป็นธุรกิจที่เกี่ยวข้องกับรถยนต์ที่หมดอายุสัญญาเช่าของบริษัท
  ยังคงมีทิศทางเติบโตอย่างต่อเนื่องตามความต้องการในตลาดโดยรวมที่เพิ่มมากขึ้นเช่นเดียวกับการขายรถยนต์ใหม่
  โดยในปี 2555 บริษัทและบริษัทย่อยมียอดจำหน่ายรวม 2,267 คัน ซึ่งปรับตัวเพิ่มขึ้นร้อยละ 9
  เมื่อเทียบกับปีก่อน ในขณะเดียวกันบริษัทย่อยมีการขยายสาขาเพิ่มอีก 1 สาขา
  คือสาขาเกษตรในช่วงเดือนธันวาคมของปีที่ผ่านมา ซึ่งทำให้ปัจจุบันบริษัทย่อยมีทั้งหมด 3
  สาขารวมสำนักงานใหญ่ ซึ่งบริษัทฯ คาดการณ์ว่าจะส่งผลให้มียอดจำหน่ายรถยนต์ใช้แล้ว
  เพิ่มขึ้นอย่างต่อเนื่องจากปี 2555

  ทั้งนี้บริษัทฯ ได้คาดการณ์ในส่วนของนโยบายรถคันแรกของรัฐบาลซึ่งได้หมดลงไปแล้วในช่วงปี
  2555 ที่ผ่านมา อาจจะมีผลกระทบต่อยอดขายของรถยนต์ใช้แล้วของบริษัทฯ เพียงเล็กน้อย
  เนื่องจากรถยนต์ใช้แล้ว ที่บริษัทจำหน่ายส่วนใหญ่เป็นรถยนต์ที่มีขนาดเครื่องยนต์ตั้งแต่ 1,600
  ซีซี. ขึ้นไป จึงไม่อยู่ในเกณฑ์ของนโยบายรถคันแรก (จำกัดเครื่องยนต์ไม่เกิน 1,500 ซีซี.
  สำหรับรถยนต์นั่ง) ในขณะที่ส่วนของรถยนต์กระบะ
  บริษัทย่อยได้มีแผนการตลาดกระตุ้นยอดขายอย่างต่อเนื่อง ซึ่งในปี 2556 บริษัทฯ
  ยังคาดการณ์ว่าจะมียอดขายที่เติบโตขึ้นจากการขยายสาขารวมถึงจากความไว้วางใจภายใต้แบรนด์
  “โตโยต้าชัวร์” ซึ่งจะทำให้ลูกค้ามีความมั่นใจในการซื้อรถยนต์ใช้แล้ว

  4.2.6 ผลกระทบต่อสิ่งแวดล้อม

  - ไม่มี –

4.3 การจัดหาผลิตภัณฑ์หรือบริการ

  4.3.1 แหล่งที่มาของเงินทุน

บริษัทมีแหล่งเงินทุนเพื่อใช้ในการดำเนินงาน ดังนี้

  ----------------------------- ---------- -------- ---------- -------- ---------- --------
                                ณ วันที่ 31                                           
                                ธันวาคม                                             

                                2553                2554                2555       

                                ล้านบาท     ร้อยละ    ล้านบาท     ร้อยละ    ล้านบาท     ร้อยละ

  ส่วนของผู้ถือหุ้น                   1,160.22   36.57    1,279.75   39.15    1,425.13   44.56

  เงินกู้ยืมตามสัญญาเช่าซื้อ                                                                

  -  ที่ถึงกำหนดชำระภายในหนึ่งปี      821.73     25.90    718.28     21.98    525.00     16.42

  -  ที่ถึงกำหนดชำระมากกว่าหนึ่งปี     829.27     26.14    722.70     22.11    722.80     22.60

  เงินกู้ยืมจากสถาบันการเงิน                                                              

  ·                             60.72      1.92     171.02     5.23     192.15     6.01
  เงินเบิกเกินบัญชีและเงินกู้ยืมระยะสั้น                                                      

  ·                             131.75     4.15     135.42     4.14     135.04     4.22
  เงินกู้ยืมที่ถึงกำหนดชำระคืนในหนึ่งปี                                                       

  -  รวมเงินกู้ยืมระยะสั้น            192.47     6.07     306.45     9.38     327.19     10.23

  -  รวมเงินกู้ยืมระยะยาว           168.92     5.32     241.34     7.38     197.80     6.19

  รวมเงินกู้ยืม                     2,012.39   63.43    1,988.76   60.85    1,772.79   55.44

  รวม                           3,172.61   100.00   3,268.50   100.00   3,197.91   100.00
  ----------------------------- ---------- -------- ---------- -------- ---------- --------

แหล่งเงินทุนของบริษัทส่วนใหญ่ประกอบด้วยเงินกู้ยืมตามสัญญาเช่าซื้อประมาณร้อยละ 39.02
ของแหล่งเงินทุนทั้งหมดของบริษัท
เนื่องจากบริษัทมีนโยบายที่จะลดความเสี่ยงจากความผันผวนของอัตราดอกเบี้ยด้วยการจัดหาแหล่งเงินทุนให้สอดคล้องกับลักษณะรายได้ของบริษัท
อย่างไรก็ตามเงินกู้ยืมตามสัญญาเช่าซื้อมีต้นทุนดอกเบี้ยที่ค่อนข้างสูง
บริษัทจึงได้กู้ยืมเงินจากสถาบันการเงินซึ่งมีทั้งอัตราดอกเบี้ยคงที่และอัตราดอกเบี้ยลอยตัวโดยมีสัดส่วนประมาณร้อยละ
16.42
ของแหล่งเงินทุนทั้งหมดเพื่อนำมาใช้เป็นเงินทุนหมุนเวียนและเสริมสภาพคล่องให้แก่บริษัทอีกทางหนึ่ง
และส่วนที่เหลือประมาณร้อยละ 44.56 ของแหล่งเงินทุนทั้งหมดของบริษัทมาจากส่วนของผู้ถือหุ้น

4.3.2 การจัดหารถยนต์

  บริษัทจัดหารถยนต์โดยมีแหล่งเงินทุนมาจากเงินกู้ยืมจากสถาบันการเงิน ซึ่งรวมทั้งเงินกู้ระยะสั้น
  และเงินกู้ระยะยาว และเงินกู้ยืมตามสัญญาเช่าซื้อ โดย ณ วันที่ 31 ธันวาคม 2555
  มีสัดส่วนประมาณร้อยละ 21.06 ต่อ 78.94 ของยอดเงินกู้ยืมทั้งหมด
  บริษัทจัดซื้อรถยนต์ตามสัญญาเช่าซื้อ จากสถาบันการเงินประมาณ 15 ราย โดยสถาบันการเงิน 3
  รายแรกในปี 2555 คิดเป็นสัดส่วนร้อยละ 76 ของยอดเงินกู้ยืมตามสัญญาเช่าซื้อ อย่างไรก็ตาม
  บริษัทมีนโยบายในการกระจายการทำสัญญาเช่าซื้อไปยังสถาบันการเงินหลายราย
  และจะคำนึงถึงเงื่อนไข คุณภาพ และอัตราดอกเบี้ยเป็นสำคัญ

4.3.3 บริการให้เช่ารถยนต์

  บริษัทมีนโยบายการให้เช่าทรัพย์สินเพื่อการดำเนินการ ได้แก่ รถเก๋ง รถตู้ รถกระบะ
  ทุกรุ่นและทุกยี่ห้อที่มีความนิยมสูง โดยเน้นให้เช่าแก่นิติบุคคล
  หน่วยงานราชการและรัฐวิสาหกิจและลูกค้าจะต้องนำไปใช้ในกิจการของลูกค้า
  โดยมีขั้นตอนการตรวจสอบเครดิตและมีการพิจารณาเงื่อนไขการเช่าตามเกณฑ์ที่ได้กำหนดโดยแผนกวิเคราะห์เครดิต

4.3.4 การตัดหนี้สูญ

  บริษัทมีนโนบายตัดหนี้สูญตามข้อกำหนดของประมวลรัษฎากรในเรื่องการตัดหนี้สูญ
  ที่กำหนดให้เป็นหนี้ที่เกิดจากการประกอบกิจการ
  หรือเป็นหนี้ที่ได้รวมเป็นเงินได้ในการคำนวณกำไรสุทธิ
  โดยยังไม่ขาดอายุความและมีหลักฐานที่สามารถฟ้องลูกหนี้ได้ ทั้งนี้การตัดจำหน่ายหนี้สูญ
  กิจการจะต้องดำเนินการ โดยติดตามทวงถามให้ชำระหนี้ตามสมควร
  มีหลักฐานการติดตามทวงถาม และกิจการไม่ได้รับชำระหนี้โดยปรากฏว่า 1)
  ลูกหนี้ถึงแก่ความตาย เป็นคนสาบสูญ หรือมีหลักฐานว่าสาบสูญไปและไม่มีทรัพย์สินใดๆ
  จะชำระหนี้ได้ หรือ 2) ลูกหนี้เลิกกิจการ
  และมีหนี้ของเจ้าหนี้รายอื่นที่มีบุริมสิทธิเหนือทรัพย์สินทั้งหมดของลูกหนี้ก่อนเป็นจำนวนมากกว่าทรัพย์สินของลูกหนี้
  นอกจากนี้
  กิจการอาจตัดจำหน่ายหนี้สูญจากการดำเนินการโดยฟ้องร้องลูกหนี้ในคดีแพ่งหรือคดีล้มละลายและศาลได้มีคำสั่งรับคำฟ้องนั้นแล้ว

4.3.5 การจำหน่ายรถยนต์เมื่อหมดสัญญาเช่า

บริษัทมีนโยบายขายรถยนต์ที่หมดสัญญาเช่าผ่านบริษัท กรุงไทย ออโตโมบิล จำกัด
ซึ่งเป็นบริษัทย่อยเป็นผู้ดำเนินการจำหน่ายรถยนต์เหล่านี้ให้แก่ลูกค้าโดยตรงภายใต้แบรนด์
“โตโยต้าชัวร์ กรุงไทย”

  ปัจจัยที่ใช้พิจารณาในการจำหน่ายรถยนต์เมื่อหมดสัญญา

1)  สภาพรถยนต์

2)  ประโยชน์ที่จะได้รับในอนาคต เช่นสามารถให้เช่าต่อได้

3)  อายุการใช้งาน

4)  ปริมาณรถยนต์ในคลัง